ועדת הכלכלה, כנסת 18, פרוטוקול מספר 202, 2010-03-09 13:00

יצחק וקנין: אני פותח את ישיבת ועדת הכלכלה.

יצחק וקנין: על סדר היום: צו מועצת הצמחים (ייצור ושיווק) (פיזור מועצת הזיתים והכללת ענף זיתי השמן במועצת הצמחים), התש"ע 2010.

יצחק וקנין: תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התש"ע-2010.

יצחק וקנין: ברצוני לומר כמה מילים לפני שאתן לשר החקלאות לדבר ולהסביר את המהות של הצווים.

יצחק וקנין: לפני כשלושה חודשיים התקיים כאן דיון בנושא של מועצת הזית.

יצחק וקנין: גם אז ניהלתי את הדיון.

יצחק וקנין: ביקשנו ממשרד החקלאות להגיע אלינו עם דברים מסודרים.

יצחק וקנין: אני מבין שזה מה שעשה המשרד.

יצחק וקנין: הבקשה של המשרד היתה ב-2.3.

יצחק וקנין: קיבלנו את הבקשה ואני אתן לשר להסביר את המהות של שני הצווים, בבקשה ידידי שר החקלאות.

קריאה: זה צו ותקנות.

שלום שמחון: אני מבקש את אישור ועדת הכלכלה לצו מועצת הצמחים (יצור ושיווק) (פיזור מועצת הזיתים והכללת ענף זיתי השמן במועצת הצמחים), התש"ע2020, ולתקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התש"ע-2010.

שלום שמחון: "בתוקף סמכותם של שר החקלאות ושר התמ"ת לפי סעיף 2(ב) לחוק מועצת הפירות (ייצור ושיווק), תשל"ג-1973, הקרוי החל משנת 2004 חוק מועצת הצמחים (להלן – החוק), הקימו השרים בשנת 1976 את מועצת הזיתים, בצו מועצת הפירות (ייצור ושיווק)(הקמת מועצת הזיתים), תשל"ו-1976.

שלום שמחון: המינוי האחרון למליאת מועצת הזיתים נעשה בשנת 1999.

שלום שמחון: תקופת הכהונה של חברי המועצה, בהתאם לחוק, היא לארבע שנים, כלומר תוקף המינוי פג בשנת 2003.

שלום שמחון: במהלך 2007 ותחילת 2008 התקיימו דיונים במשרד בנוגע לדרך המינוי המתאימה לנציגי המגדלים במליאת מועצת הזיתים.

שלום שמחון: הדיונים הוקדשו לחיפוש אחר מודל מתאים למינוי נציגי מגדלים באופן שישקף וייצג את השונות האתנית, המקצועית והאזורית בענף.

שלום שמחון: בסופו של יום הוחלט כי, ככלל, בחירת נציגי המגדלים למועצה תיעשה בדרך של בחירות כלליות, שהנה הדרך הראויה ביותר בנמצא, כפי שנעשה במועצת הצמחים.

שלום שמחון: יחד עם זאת, לא ניתן היה לאפשר את המשך ניהול המועצה בידי חברי מועצה שתוקף כהונתם פג.

שלום שמחון: כמו כן, במקביל, נתקבלו במשרד באותה עת תלונות שונות לגבי פעולות שביצעה המועצה, וגם מטעם זה התעורר צורך דחוף, בשלב ראשון, למנות הנהלה חדשה.

שלום שמחון: לפיכך החלטתי למנות מועצה זמנית לניהולה השוטף של המועצה בתקופת הביניים עד לגיבוש מודל בחירות לנציגי המגדלים, קיום הבחירות ומינוי מועצה קבועה, לסיוע בגיבוש מודל הבחירות וביישום ההליך המקדים לבחירות.

שלום שמחון: ליישום ההחלטה התקנו אני ושר התמ"ת, באישור ועדת הכלכלה, את תקנות מועצת הצמחים (ייצור ושיווק) (מועצת הזיתים), תשס"ח-2008, בתוקף סמכותנו לפי סעיף 2א(ב) לחוק מועצת הצמחים.

שלום שמחון: התקנות נכנסו לתוקף עם פרסומן ברשומות ב-3.4.2008.

שלום שמחון: בתקנות נקבע כי חברי המועצה מקרב המגדלים ייבחרו על ידי המגדלים בבחירות כלליות וחשאיות, וכי עד למינוי חברי המועצה תכהן מועצה זמנית.

שלום שמחון: המועד שנקבע בתקנות כמועד האחרון לקיום הבחירות לחברי המועצה מקרב המגדלים היה סוף שנת 2008.

שלום שמחון: לאור הצורך לקיים הליך התייעצות עם ארגוני מגדלי זיתים למינוי חברים מקרב המגדלים למועצה הזמנית, והיות שנדרש היה להחליף מספר מועמדים שהומלצו על ידי הארגונים על פי עמדת הוועדה לבדיקת מינויים, שאישורה נדרש בהתאם לחוק החברות הממשלתיות, התשל"ה-1975, מונתה המועצה הזמנית רק ביום 26.11.2008.

שלום שמחון: לפיכך תוקן המועד באישור ועדת הכלכלה והוא קבוע כיום ל-30.4.2010.

שלום שמחון: כפי שצוין לעיל, המועצה הזמנית אמורה הייתה לנהל את המועצה בתקופת הביניים עד לגיבוש מודל בחירות לנציגי המגדלים, קיום הבחירות ומינוי מועצה קבועה, ולסייע בגיבוש מודל הבחירות וביישום ההליך המקדים לבחירות.

שלום שמחון: ואולם, כפי שנמסר לי על-ידי יו"ר המועצה הזמנית, מר יצחק לידור, נמצאו ליקויים בסיסיים וחמורים בהתנהלות המועצה, לרבות אי סדרים כספיים ועוד והמועצה הזמנית לא הצליחה להביא את המועצה לתפקוד תקין, בין השאר בשל אי הסדרים.

שלום שמחון: במקביל, לאור תלונות רבות כנגד פעילות והתנהלות המועצה שהתקבלו במשרדי, בדק במהלך השנה האחרונה משרד מבקר המדינה היבטים שונים בתפקוד מועצת הזיתים ובהתנהלות עובדי המועצה בשנים האחרונות.

שלום שמחון: ביום 17.2.10 התקבל במשרדנו הנוסח הסופי של דו"ח מבקר המדינה בעניין מועצת הזיתים.

שלום שמחון: הדו"ח מכיל ממצאים חמורים ביותר.

שלום שמחון: כמו כן, הגעתי למסקנה כי אין מקום כיום להסדיר את ענף זיתי השמן על ידי תאגיד נפרד.

שלום שמחון: קיומה של מועצה נפרדת כרוך בעלויות גבוהות יותר למגדלים לקיום המנגנון הנפרד ויש לטפל בענף זה במסגרת מועצת הצמחים מטעמי יעילות וחסכון.

שלום שמחון: מהלך זה דומה לזה שבוצע בשנת 2004, אז אוחדו מועצת הירקות, הפירות, פרי ההדר וצמחי הנוי למועצה אחת – מועצת הצמחים.

שלום שמחון: בתוקף סמכותי וסמכות שר התמ"ת לפי החוק, קבענו בצו כי מועצת הזיתים תפוזר וכי ענף זיתי השמן ייכלל בתחום תפקידיה וסמכויותיה של מועצת הצמחים.

שלום שמחון: בצו נקבעו הוראות, בדומה להוראות המעבר שנקבעו עם איחוד המועצות ב-2004, בדבר העברת נכסי מועצת הזיתים למועצת הצמחים, ולשימוש בהם לטובת ענף זיתי השמן, הוראות בדבר חובות והתחייבויות ושמירת זכויות עובדים.

שלום שמחון: כמו כן, כמהלך משלים, קבעתי בתקנות, בתוקף סמכותי לפי החוק, הוראות מיוחדות למינוי נציגי מגדלים מענף זיתי השמן במועצת הצמחים וכן הוראת מעבר למינוי ועדה ענפית זמנית לענף זיתי השמן, עד לבחירת ועדה ענפית לפי התקנות העיקריות.

שלום שמחון: יצוין, כי בנוסף להוראות שנקבעו בצו ובתקנות, גיבש משרדי עם אגף התקציבים באוצר ועם מועצת הצמחים, על דעת משרד המשפטים, הסכם שמטרתו להבטיח שיישום המהלך לפירוק מועצת הזיתים ושילוב הענף במועצת הצמחים, לא יביא, מחד, למצב שבו מועצת הצמחים תחויב במימון הוצאות ובכיסוי חובות בגין פעולות של מועצת הזיתים; ומאידך, שלא תהיה פגיעה בנושים (קיימים ועתידיים) עקב המהלך.

שלום שמחון: " אדוני יושב ראש הוועדה, דחיפות הישיבה היא חלק מיישום מסקנות דוח המבקר, שכידוע עדיין לא מותר לפרסום אבל אנחנו כבר בעבודה מול משרד מבקר המדינה כדי ליישם את מה שמתחייב, כולל בעניינים הפרסונאליים.

שלום שמחון: הדחיפות של הישיבה היום היא גדולה מאוד ולכן ביקשתי את הדיון הדחוף הזה כדי לאפשר את אישור ההליך הזה כדי שנוכל לצאת לדרך.

שלום שמחון: אני אומר מראש, אין כוונה לפגוע במגדלים, בטח לא במגדלים מהמגזר הערבי.

שלום שמחון: יש לנו כוונה אמיתית לבנות את הענף הזה, להצעיד אותו קדימה ולעשות אותו כיתר הענפים בעתיד הנראה לעין.

שלום שמחון: אני אודה לך מאוד אם תביא את התקנות והצו לאישור.

יצחק וקנין: תודה לשר החקלאות.

יצחק וקנין: בדיון הקודם אמרתי את דעתי בנושא של האיחוד.

יצחק וקנין: כבר אז אמרתי את זה וזאת מבלי שידעתי על דוח מבקר המדינה.

יצחק וקנין: לא ידענו מה ייכתב בו ומהן ההשלכות לגבי מועצת הזית.

יצחק וקנין: אני מסכים עם השר, שכפי שזה נעשה במועצת הירקות ובמועצת הפירות וההדרים שאוחדו, אני חושב שהדבר היה נכון והוא נכון גם לגבי המועצה הזאת.

יצחק וקנין: אמרתי כבר אז את הדברים והם נכתבו בפרוטוקול, שלדעתי צריך לאחד אותם.

יצחק וקנין: למרות הכול נתנו את הזמן למשרד להביא אלינו את הדברים.

יצחק וקנין: בינתיים יש ממצאים של דוח מבקר המדינה שלדעתי הם חמורים מאוד.

ישראל חסון: אבל הם לא מדברים בהקשר הזה.

יצחק וקנין: תכף אני אתן לך לדבר.

שלום שמחון: אני לא רשאי לדבר על מה שכתוב בדוח.

יצחק וקנין: מאחר והדוח עדיין לא פורסם, אז ודאי - - -

ישראל חסון: הוא לא מתייחס למועצה בפני עצמה אלא הוא מתייחס לאופן תפקוד המועצה.

ישראל חסון: הדיון כאן הוא האם לאחד.

יצחק וקנין: לכן פתחתי בדבריי ואמרתי שלא ידעתי על הדברים של מבקר המדינה והדברים לא הונחו פה.

יצחק וקנין: אמרתי את דעתי בישיבה הקודמת, שאני חושב שראוי ונכון לאחד את מועצת הזיתים לשאר המועצות שאוחדו כבר בשנת 2004.

יצחק וקנין: אמרתי את התועלת שבדבר וגם עכשיו דעתי היא כזאת והיא לא השתנתה.

יצחק וקנין: בכל אופן, אאפשר לחברי הכנסת שירצו להתבטא בנושא.

יצחק וקנין: חבר הכנסת ישראל חסון ולאחריו חבר הכנסת נחמן שי.

ישראל חסון: תודה אדוני היושב ראש.

ישראל חסון: אני רוצה להקדים ולומר.

ישראל חסון: היו פה כמה רעשים.

ישראל חסון: אדוני השר, שיהיה מאוד מאוד ברור, דיברתי גם עם המנכ"ל שלך.

ישראל חסון: אין לי שום ספק ואין לי חילוקי דעות, לגבי הכוונות והרצון.

ישראל חסון: באמת, אין לי שום ספק.

ישראל חסון: איפה מתעוררות בי שאלות?

ישראל חסון: אני רוצה להקדים ולומר שבלא מעט מקומות בעולם, ודרך אגב גם בארץ, במקצוע, למשל, של גידול היין, זאת מועצה שעומדת בפני עצמה והיא לא שייכת למועצת הצמחים.

ישראל חסון: אתה יכול לשאול למה.

שלום שמחון: אני אענה למה.

ישראל חסון: אני נמצא בקשר הדוק דווקא עם המגדלים הפחות מסורתיים.

ישראל חסון: הענף הזה מתפתח וצובר תאוצה ולשמחתי הרבה משני הצדדים יש אנשים מאוד רציניים שרוצים את טובת הענף.

ישראל חסון: מעבר לכל דיון כרגע, הדיון פה הוא האם לפרק את המועצה ולאחד אותה?

ישראל חסון: קיימת התנגדות מאוד מאוד רצינית אצל חלק לא מבוטל מהמגדלים הגדולים - לא רק הגדולים אבל גם הגדולים, שהנימוקים שלהם הם לא פוליטיים.

ישראל חסון: אני אומר לך את מה ששאלתי את מנכ"ל משרד החקלאות קודם בטלפון.

ישראל חסון: אמרתי למנכ"ל שאני לא יכול לעזור באישור של דבר כזה כל עוד לא מתקיימת הידברות שתבוא עם הצעה מוסכמת על שני הצדדים.

ישראל חסון: אני אומר לך, הדבר הזה הוא אלף בית.

ישראל חסון: לא יכול להיות שיהיה לנו שיקול שהוא סותר את האינטרס של שני הצדדים הללו.

ישראל חסון: ההידברות הזאת, למיטב ידיעתי - אני אומר למיטב ידיעתי, נכון למה שנאמר לי, אדוני השר, לא התקיימה.

שלום שמחון: זה לא נכון.

שלום שמחון: היא התקיימה גם עם האיש שלא נזכיר אותו פה, שאתה כרגע מצטט אותו.

ישראל חסון: אני אומר לך נכון לשיחת טלפון שווידאתי את העובדות האלה.

שלום שמחון: עם כל הכבוד, אמנם מדובר בשני אנשים צפוניים, אחד מאזור הקריות ואחד מאזור הגליל המערבי, זה אני.

שלום שמחון: בכל זאת מי שקובע את המדיניות זה אני ולא מי שגר בקריות.

שלום שמחון: התקיימה איתו הידברות אבל הוא לא הסכים לו.

שלום שמחון: הידברות התקיימה איתו.

ישראל חסון: לי נאמר על-ידו שלא התקיימה.

שלום שמחון: אין לי עניין לשקר לפרוטוקול הכנסת.

ישראל חסון: חס וחלילה.

שלום שמחון: הוא היה במשרדי בתחילת התהליך לפני מספר חודשים.

שלום שמחון: הוא ישב אצלי במשרד.

שלום שמחון: אנחנו לא הגענו להבנה בינינו כיוון שעמדתו היתה שונה ועמדתי המקצועית היתה אחרת מהסיבה המאוד פשוטה - - -

ישראל חסון: מה הפערים?

ישראל חסון: אפשר להבין את הפערים?

שלום שמחון: הפערים הם בין העובדה שתהיה מועצת זית עצמאית שלא תתפקד גם בהמשך, לבין העובדה שאנחנו נמזג את מועצת הזיתים, שממילא פועלת על פי חוק מועצת הצמחים, על פי סמכותי בחוק.

שלום שמחון: היא חלק מהמועצה הזאת והיא לא חוק נפרד.

שלום שמחון: בין העובדה הזאת לבין העובדה הזאת, זה מרחק מאוד מאוד גדול.

שלום שמחון: אני לא חשבתי, לא סברתי, שבענף משתנה שבו 150,000 דונם בעל, חלקם המכריע שלהם, כמעט 80% לא נועד לצורך מסחרי אלא לצורך שימוש עצמי, בעיקר על ידי חברינו הטובים במגזר.

שלום שמחון: הענף הזה משתנה מאוד בשנים האחרונות בקנה מידה גדול והוא עובר להיות ענף מושקה והוא חלק מהשטחים הפתוחים.

שלום שמחון: הוא מקבל תאוצה גדולה מאוד במשרד החקלאות בשנים האחרונות והוא יקבל אותם גם בעתיד.

שלום שמחון: אגב, בלי להתחייב על העניין של היין, אני רוצה שתדע שאנחנו נמצאים בתהליך של הדברות עם שר התמ"ת ששם נמצא מכון היין, ושר החקלאות שאצלו נמצאת מועצת היין.

שלום שמחון: אנחנו נמצאים איתו בהידברות.

שלום שמחון: בשלב ראשון לאחד את מכון היין ואת מועצת גפן יישן, ובשלב השני זה יהיה באותה מתכונת.

ישראל חסון: לדעתי מילת המפתח כאן היא הסוגיה הזאת של להגיע לתוצאה הזאת בהידברות.

ישראל חסון: אני אומר לך, אני לא בעל מקצוע בתחום הזה.

ישראל חסון: אני לא חושב שיש פה מישהו שהוא בעל מקצוע.

ישראל חסון: אין לי בזה עניין פוליטי ואני רוצה להבטיח רק את טובת העניין.

ישראל חסון: כשאני שומע חילוקי דעות מהותיים, שזה תקוע, או כמו שאומרים בערבית: "אתה בואדי ואני בואדי", אני שואל את עצמי למה לא לעצור רגע, להכניס אותם - - -

שלום שמחון: אבל הסברנו.

ישראל חסון: אם הפער זה כן ולא, אז ההכרעה היא פוליטית.

שלום שמחון: נכון, אכן ההכרעה היא פוליטית.

ישראל חסון: חבל, למה?

שלום שמחון: אני מסביר לך למה.

שלום שמחון: כאשר תכהן בממשלה ואני מקווה שאתה תכהן, אתה תבין שממשלה נבחרת כדי להכריע.

שלום שמחון: שר חקלאות קובע מדיניות, מתווה אותה, ומכריע אותה.

שלום שמחון: לפעמים זה בתמיכת חלק מהמגדלים ולפעמים זה בתמיכת כל המגדלים.

שלום שמחון: גם כאן יושבים אנשים שלא תשמע אותם כמקשה אחת.

שלום שמחון: לחשוב שמגדל מסוים, שיהיה חשוב ככל שיהיה, הוא זה שיקבע את מדיניותו של השר, צר לי, לא בשביל זה נבחרתי להיות שר.

יצחק וקנין: אני רוצה לחזק את דברי השר.

יצחק וקנין: אני זוכר את התהליך שעשינו כדי לאחד את מועצת הפירות, את מועצת ההדרים.

יצחק וקנין: אני חושב שהיתה צעקה פי כמה גדולה מהצעקה של מועצת הזיתים.

יוסי ישי: אני רק רוצה להזכיר אדוני היושב ראש, שהיו שני גלים.

יוסי ישי: בשלב ראשון איחדנו את ההדרים ואת הפירות ואחר-כך עשינו את הפעולה השניה ואיחדנו למועצה אחת.

יצחק וקנין: אני חושב שמי שזוכר את הדברים יודע שזה לא היה דבר קל.

יצחק וקנין: בסופו של דבר יש פה מדיניות שהשר מוביל אותה.

יצחק וקנין: אני מאמין שהשר רוצה את טובתו של הענף ולא חלילה וחס את רעתו של הענף.

יצחק וקנין: יש פה עוד דברים אחרים.

יצחק וקנין: מהניסיון ברור, שלנהל מועצה אחת בנפרד, העלויות שלה גדולות, התקורה גדולה מאוד.

יצחק וקנין: כשאתה מכליל אותה בתוך - - -

ישראל חסון: במה יהיה השוני?

יצחק וקנין: היא לא מסוגלת להתקיים.

יצחק וקנין: המועצה כיום לא מסוגלת להחזיק את עצמה.

יוסי ישי: אני אוסיף כמה מילים.

יוסי ישי: נכון להיום, בגלל שזאת מועצה קטנה, עם יכולות – מאחר והיא מושתת על 200,000 דונם שלמעשה זה אדמות בעל ולא שלחין ואי-אפשר לדרוש ממגדלי בעל לגבות מהם היטלים, אז המשמעות היא שלמועצה הזאת אין מקור מימון.

יוסי ישי: המועצה הזאת היא גירעונית כל הזמן, היא לא מסוגלת לספק את הצרכים המינימאליים של המגדלים, דהיינו,הדרכה, קידום מכירות, מחקר, הדברה מרוכזת וכדומה.

יוסי ישי: אני אתן לך דוגמה.

יוסי ישי: בענף ההדרים וענף הפירות, שהם מרוכזים תחת מועצה אחת, בגלל ההיקף ובגלל ניצול של תקורה של מועצה גדולה, אנחנו משתמשים בכספי ההיטלים נטו שגובים מהחקלאים, לא למשכורות ולתקורות אלא לפעילות.

יוסי ישי: לכן בענף ההדרים יש הדברה מרוכזת שניתנת בתמיכה ממשלתית לכולם.

יוסי ישי: יש ביטוח נזקי טבע, יש ביטוח אסונות טבע, יש מחקר, יש קידום.

יוסי ישי: מצד אחד אנחנו מאוד רוצים לשמר את כרם הזית המסורתי, שהוא 200,000 דונם.

יוסי ישי: אין לנו אפשרות ולא תהיה לנו אפשרות לגבות מהם היטלים.

יוסי ישי: גם לא יעלה על הדעת, הרי הרוב הגדול שם זה לצריכה עצמית, שאנחנו רוצים את קיומו אבל אין אפשרות ולא נרצה לגבות מהם היטלים.

יוסי ישי: מצד שני אנחנו רוצים לתת להם שירותים.

יוסי ישי: אין דרך אחרת אלא לצרף אותם, כמו שעשינו עם ההדרים, עם הפירות, עם הירקות והפרחים.

יוסי ישי: לצרף לפלטפורמה קיימת, לשמר אותם כענף עצמאי בתוך הפלטפורמה.

יוסי ישי: הם לא יצטרכו לשלם את ההוצאות הקבועות: עורך דין, רואה חשבון, מנכ"ל וכל הדברים האלה, אלא את המעט שאנחנו נגבה מהכרם העסקי ותמיכת הממשלה - אין לי ספק שכאן, בשונה מענפים אחרים, תמיכת הממשלה חייבת להיות.

יוסי ישי: אם אנחנו רוצים לשמר את כרם הזית המסורתי, צריכה להיות תמיכה ממשלתית.

יוסי ישי: הענף הזה לא יכול לעמוד בפני עצמו.

יוסי ישי: אגב, אנחנו לא תומכים במועצות אחרות.

יוסי ישי: כאן נצטרך לתמוך.

יוסי ישי: הדרך הטובה ביותר זה להתייעל, "לבזבז" פחות כסף על תקורות ומשכורות ויותר על פעילות, זאת המטרה.

חנא סוייד: בכמה משכורות מדובר?

חנא סוייד: מי ששומע אותך חושב שמדובר באיזה ארגון ענקי עם מאות משרות.

חנא סוייד: על כמה משרות אתה מדבר?

יצחק וקנין: יוסי, תן לי לעזור לך רגע אחד.

יצחק וקנין: חנא סוויד, מי שאומר לשמר את המצב הקיים - - -

חנא סוייד: איך אתה יודע?

חנא סוייד: למה אתה אומר, עוד לא שמעת אותי?

יצחק וקנין: הכוונה לשמר אותו בצורה שהוא יגווע וימות לבד.

יצחק וקנין: אני אומר את זה באחריות מכיון שאין לו יכולת לממן את עצמו.

חנא סוייד: זה הסיפור של כל החקלאות בישראל.

יצחק וקנין: זה לא הסיפור של כל החקלאות בישראל.

יצחק וקנין: אני חושב שאם המשרד הגיע למסקנה שאין ברירה ושצריך לאחד אותם, אני בטוח שהדבר הזה נעשה בשיקול דעת ולא משיקולים פוליטיים.

יצחק וקנין: אין לי שום שיקול פוליטי בעניין הזה.

נחמן שי: אף פעם לא, שיקולים פוליטיים?

יצחק וקנין: נחמן, אנחנו לא במליאת הכנסת.

יצחק וקנין: אנחנו בוועדה וברוב המקריים הדיונים בוועדה הם ענייניים.

יצחק וקנין: אני חושב שפה הדיון הוא ענייני.

יצחק וקנין: אני חושב שאין למועצת הזית יכולת להחזיק את עצמה.

שלום שמחון: נחמן שי, תתפלא, אין פה שיקול פוליטי, מה לעשות?

נחמן שי: אנשים פוליטיים שוקלים שיקולים פוליטיים.

שלום שמחון: נכנסת במהירות רבה לשדה הפוליטי, אני יכול להגיד לך שבמקרה הזה אני ידוע בכנסת כשר חקלאות מאוד מקצועי.

שלום שמחון: אתה רוצה להישאר שם?

שלום שמחון: תיתקע שם, זאת לא בעיה שלי, זאת בעיה שלך.

נחמן שי: אתה לא עומד פה לדיון.

חנא סוייד: אדוני השר, למה לקח לך כל-כך הרבה זמן לשנות החלטה מקצועית כזאת?

שלום שמחון: אם היית מקשיב, היית שומע.

חנא סוייד: שמעתי אבל לא הבנתי.

שלום שמחון: אני מעריך שאנשים מודים שהם לא מבינים אז אני אסביר.

שלום שמחון: הסברתי יותר מפעם אחת והקראתי בכתובים, שנתתי את כל ההזדמנויות שבעולם.

שלום שמחון: אני רוצה שתדע באופן אישי, מה שאתה עושה כרגע, אתה לא מייצג באופן אמיתי את המגדלים כיוון שאני זה שהחלטתי - - -

חנא סוייד: בוא לא נדבר פה באופן אישי.

חנא סוייד: זיתים אין לי, ברוך השם.

שלום שמחון: אני לא מדבר במישור הזה.

שלום שמחון: אני רוצה שאתה תדע, שלאורך שנים גבו היטלים גם ממישהו שלא היו צריכים לגבות ממנו.

שלום שמחון: אין לי שום סיבה בעולם לגבות היטלים מאנשים שמגדלים זיתים לצריכה עצמית.

שלום שמחון: מחר בבוקר יבואו אלי הביתה.

שלום שמחון: יש לי 4 עצי זית ויבקשו ממני היטלים.

שלום שמחון: הם לא עוסקים במסחר, זה לא ענף הפרנסה שלהם, זה לא מועדון חברתי של אף אחד.

שלום שמחון: הכוונה שהענף הזה יהיה מקצועי בכל העולם.

שלום שמחון: ייגבו היטלים רק ממי שעוסק במסחר ומתפרנס מזה לצורך פרנסתו.

שלום שמחון: אני חוזר ואומר.

שלום שמחון: יש לי עניין ורגישות אמיתית לקדם את החקלאות במגזר הערבי אבל בטח לא לדפוק אותם.

שלום שמחון: בטח לא לגרום לה להיאחז בכל מיני מנגנונים שכבר מזמן עבר עליהם הקלח.

שלום שמחון: המהלך של איחוד כל מועצות היצור בתוך מועצה אחת הוא היה נכון, הוא מקטין את העלויות, הוא מאפשר לגבות היטלים רק ממי שצריך לגבות ממנו, זאת אומרת מי שמתפרנס ממנו.

שלום שמחון: זה באמת מה שאני מנסה לעשות פה.

שלום שמחון: כל ניסיון להביא את זה למישור הפוליטי – מה לעשות, גם אני איש פוליטי אבל יש מקומות אחרים שבהם אני עוסק בהם.

ישראל חסון: למה לא הצלחתם בהידברות, אדוני השר?

שלום שמחון: מה לעשות, כתבתי לך על זה.

שלום שמחון: דיברתי עם מאות אנשים וצר לי להגיד לך – שמע, אני רוחש כבוד - - -

ישראל חסון: אני שגריר שלו?

ישראל חסון: אני שואל - - -

שלום שמחון: שאלת אותי אז אני עונה לך.

שלום שמחון: אני רוחש כבוד גדול לשם שרשום אצלך על הפתק.

שלום שמחון: אבל לא היתה לי כוונה בשינוי מבני במועצת הזיתים להחליף הנהגה בהנהגה.

שלום שמחון: היתה לי כוונה אחת, להוביל מהלך מקצועי כדי לשדרג את ענף שמן הזית במדינת ישראל כמו בכל מדינת העולם.

שלום שמחון: בתוך עשור נגיע למצב שבו צריכת השמן במדינת ישראל תהיה כמו בכל מדינה והייצור של השמן יהיה בכל המדינה.

שלום שמחון: כדי להוביל תהליך מהסוג הזה, אי-אפשר להוביל אותו במבנה הישן.

שלום שמחון: לכן, צר לי שחלק מהחברים ששותפים בענף הזה חשבו שזאת נחלת אלוהים שלהם.

שלום שמחון: אני לא חושב כך, מה לעשות?

שלום שמחון: אני חושב שזה צריך להיות בידי המדינה.

שלום שמחון: הרגולאציה צריכה להיות בידי המדינה.

שלום שמחון: זה תפקידו של משרד החקלאות.

שלום שמחון: הוא צריך להוביל את תהליכי השינוי בענף הזה.

שלום שמחון: גם בזמנו, כאשר היה איחוד של מועצות הייצור, גם אז היתה התנגדות של חלק מהחקלאים, מה לעשות.

שלום שמחון: בית המשפט העליון, בראשותה של הנשיאה דהיום, קבעו שהמהלך של המדינה היה נכון ולכן הוא יצא לדרך על אף העובדה שלא הסכימו עד המגדל האחרון.

יצחק וקנין: יש מישהו מחברי הכנסת שרוצה להתבטא?

חנא סוייד: אדוני היושב ראש, אדוני השר.

חנא סוייד: כמובן שאין ספק ואין ויכוח על-כך שהסמכות היא בידי השר והוא יכול בסופו של דבר, עם התמיכה של הקואליציה, לעשות מה שהוא רוצה.

חנא סוייד: על זה אין ויכוח.

חנא סוייד: הויכוח הוא האם מדובר בהחלטה שהיא החלטה נכונה ונובעת משיקולים מקצועיים אמיתיים ולא משיקולים פוליטיים?

חנא סוייד: אני חושב שההחלטה - - -

שלום שמחון: אני חושב שאתם מהנדסים כולכם, מה קרה לכם?

חנא סוייד: אני במקרה כן.

חנא סוייד: אתה רואה איך אתה שולף?

יצחק וקנין: חנא סוויד, אני לא מתכוון לעשות פה נאומים של שעות.

חנא סוייד: אני בטוח שההחלטה שלך היא שווה באותה מידה כמו שקבעת שאני לא מהנדס.

יצחק וקנין: חנא סוויד, אל תתייחס למה שהשר אמר לך.

יצחק וקנין: תגיד את הדברים שלך לגופו של עניין.

חנא סוייד: אתה מגיב לדבריי.

חנא סוייד: אני במקרה מהנדס.

חנא סוייד: אני דוקטור להנדסה, אני מרצה להנדסה.

שלום שמחון: אני מעריך את זה מאוד.

יצחק וקנין: ידידי היקר, אני מבקש שתגיד את הדברים לגופו של עניין, אני רוצה להתקדם.

חנא סוייד: אני רוצה להגיד, אדוני השר, שלדעתי ההחלטה משנת 1976, כפי שאמרת, לכונן מועצה מיוחדת לענף הזית,, היתה החלטה שהיו לה מניעים אובייקטיבים, אני מניח, באותו זמן.

חנא סוייד: אנחנו לא מדברים על איזה החלטה שהתקבלה בימים אלה והיו מלבד הדוח של מבקר המדינה סיבות אמיתיות להחליף את ההרכב הזה.

חנא סוייד: אני יודע שהתקיימה כאן ישיבה לפני שנה בערך על תקנות ועל כל מיני פרטים לגבי המועצה.

חנא סוייד: אני זוכר שאני ניהלתי אפילו את הישיבה הזאת.

חנא סוייד: הישיבה היתה בהשתתפות מנכ"ל המשרד ודובר שם באופן אובייקטיבי וענייני איך לשפר.

חנא סוייד: בכלל, העניין הזה של לזרוק את המים ואת התינוק ואת הקערה בכלל לא עלה על הדעת.

חנא סוייד: בכלל לא דובר על הבעיות שכאילו מעלים אותן כסיבה למה צריך למזג ולבטל את מועצת הזית.

חנא סוייד: על זה בכלל לא דובר.

חנא סוייד: להיפך, דובר בכיוונים אחרים.

חנא סוייד: אני רואה אדוני השר, העניין של הדוח של מבקר המדינה הוא בעצם אחד הגורמים העיקריים.

חנא סוייד: אני מסכים איתך שיש איזה מבנה מנהלי, איזה מועצה שלא מתנהלת כראוי, צריך לטפל בה אבל לא בצורה שחונקים אותה וממתים אותה לחלוטין.

חנא סוייד: אדוני השר, תראה, מי בורח מהביקורת של מבקר המדינה?

חנא סוייד: ראש הממשלה גם מקבל ביקורת.

חנא סוייד: אז בוא נחליט שלא צריך משרד ראש הממשלה ולא צריך כל אחד שמבקר המדינה מבקר אותו.

חנא סוייד: אין דבר כזה.

חנא סוייד: אם יש ביקורת על מבנה מסוים, על גוף מסוים, אז פועלים לשפר אותו.

חנא סוייד: אני מתחבר כאן לעניין של ידידי חסון.

חנא סוייד: תראה, בסופו של דבר מדובר בקבוצה מאוד מוגדרת של מגדלי זיתים, של בעלי מטעים קטנים.

חנא סוייד: נכון, אין להם השפעות והם לא יכולים לדפוק על השולחן כי הם לא בעלי הון גדולים.

חנא סוייד: בסופו של דבר הם מגדלים לצריכה עצמית, אולי עושים קצת מסחר בזה.

חנא סוייד: לא צריך למעוך אותם בגלל כך, בגלל שהם קטנים.

חנא סוייד: בסופו של דבר צריך לכבד את זה.

חנא סוייד: לא רק מגדלים שהם גדולים ויש להם כוח פוליטי ויכולים לתת טובות הנאה לאנשים שמחליטים ושיש להם נגישות לשלטון ולקבלת ההחלטות, רק אלה מכבדים את הדעות שלהם.

חנא סוייד: גם אנשים כאלה צריך לכבד את הדעות שלהם.

חנא סוייד: לפחות, בסופו של דבר, לקבל החלטה שהם לא ירגישו שכופים עליהם את הכול.

חנא סוייד: לכן פנייתי אליך, למרות כל מה שאמרנו.

חנא סוייד: אדוני השר, אני חושב שצריך לגלות עוד קצת סבלנות בעניין הזה.

חנא סוייד: לדבר עם המגדלים.

חנא סוייד: מעלים כל מיני טענות, שבגלל שנבחר מנהל כזה או אחר או יושב ראש של מועצה כזה או אחר.

חנא סוייד: אני חושב שזה לא סופו של העולם ועדיין אפשר לסיים את העניין הזה בצורה יותר ידידותית ומקובלת ולא על ידי כפייה.

נחמן שי: אני לא אאריך בדברים, מה גם שאני חדש ובשלב לימוד וההרצה.

רוברט אילטוב: אבל אתה מוכשר.

נחמן שי: כן, במידה מרובה.

רוברט אילטוב: אתה עושה את זה מהר.

נחמן שי: במידה מרובה.

נחמן שי: אני מתאפק לא לומר לך משהו עכשיו.

רוברט אילטוב: לי?

רוברט אילטוב: קיבלת מחמאה.

יצחק וקנין: אנחנו רוצים להתקדם בדיון.

נחמן שי: יש לי הרבה מה להגיד לכם ואני אגיד לכם במקום ובזמן שאני ארצה.

יצחק וקנין: נחמן, נתתי לך את רשות הדיבור.

יצחק וקנין: אני חושב שזאת טעות, כבוד השר.

יצחק וקנין: אני אגש לזה מתוך היכרות כללית עם הנושא, מתוך ידיעה שהזית והענף הזה הם חשובים לעמוד בפני עצמם.

יצחק וקנין: גם מתוך מה שאני מכיר בעולם ומה שלמדתי, צריך לתת לתחום הזה את הייחוד שלו, את הבידול שלו, כמו לענפים אחרים.

יצחק וקנין: אני יודע שהיו בעיות ויש בעיות בניהול.

יצחק וקנין: אני יודע שהדברים הגיעו בצורה כזאת או אחרת ואני גם סומך עליך שתדע לטפל בזה.

יצחק וקנין: אבל מתוך המחשבה הכללית מה זה אומר גם אצלנו וגם במדינות אחרות, בעיקר באזור הגיאוגרפי שאנחנו נמצאים בו, אני סבור שראוי לתת להם את הייחוד שלהם.

יצחק וקנין: אני לא בטוח שהעלויות פה הן כאלה שהן משמעותיות לכיוון הזה או לכיוון האחר.

יצחק וקנין: אני מציע לך לשקול את זה.

יצחק וקנין: אולי תיקח עוד זמן, אולי תחשוב, אולי תחפש דרך אחרת.

יצחק וקנין: אני לא אדבר על הזעזוע שיקרה בענף.

יצחק וקנין: אני יודע שיש פה כל מיני חיתוכים, סוגי הזיתים, סוגי המגדלים, הגדולים הקטנים, כל מיני דברים, אבל נדמה לי שזה יכול להיות נושא שתשקיע בו אולי עוד זמן מסוים, תבדוק אותו, כדי לשמר את הענף הזה.

יצחק וקנין: הוא ענף מאוד מיוחד ומאוד חשוב.

טרביה טורקי: אני מסחנין ואני חבר מועצת הזיתים 15 שנה.

טרביה טורקי: אנחנו עבדנו עבודה רצינית כדי להקים את המועצה ולשמור עליה.

טרביה טורקי: לא היה למגדלים הערביים רוב, היה המספר דל.

טרביה טורקי: עשינו שוויון תחת גג אחד ליהודים וערבים עם חנניה.

טרביה טורקי: עשינו חג ופסטיבל.

טרביה טורקי: האם אתם רוצים להרוס את זה?

טרביה טורקי: אני מבקש מכם שתשאירו אותנו תחת הגג הזה והבית הזה.

טרביה טורקי: אנחנו נפגשים יום יום.

טרביה טורקי: אנחנו אחים.

טרביה טורקי: למה אתה צוחק?

רוברט אילטוב: זה לא קשור אליך.

יצחק וקנין: זה לא קשור אליכם.

טרביה תורכי: אם רוצים לדבר, אז שידברו בחוץ.

יצחק וקנין: רבותי, לא להפריע לו לדבר.

יצחק וקנין: תבינו את הרגישות.

יצחק וקנין: רוברט, אני יודע שזה לא לגביו.

טרביה תורכי: אנחנו חיים בכבוד ואני מכבד אותך אז תכבד אותי.

טרביה תורכי: אז אנחנו עבדנו יפה וחזק.

טרביה תורכי: עבדנו קשה יום ולילה.

טרביה תורכי: הבאנו מגדלים ערבים ששכנענו אותם שיהיו בחברת "קנאת".

טרביה תורכי: "קנאת" היא חברה של יהודים וערבים.

טרביה תורכי: אנחנו חיינו ביחד, עובדים יחד.

טרביה תורכי: אני ויהודים עובדים יחד.

טרביה תורכי: יש לנו חג פסטיבל.

טרביה תורכי: אני מבקש, כחבר ועדה, לא להרוס את מה שבנינו, תשאירו אותנו.

טרביה תורכי: אנחנו ויהודים, בעלי הזית, בעלי שמן הזית, תשאירו אותנו שנמשיך בעבודה שלנו בדרך שלנו.

יוסף סוהיל: אני מכפר ראמה.

יוסף סוהיל: אנחנו 8,000 תושבים.

יוסף סוהיל: יש לנו 15,000 דונם זיתים שכתוב קושאן הטאבו חלקה נטועה בעצי זית, לפני 1330 שנה.

יוסף סוהיל: כך זה כתוב בקושאן, יש לי את הקושאן בכיס.

יוסף סוהיל: אתם רוצים להרוס את מה שהסבא והסבים שלנו בנו, אתם רוצים להרוס.

יוסף סוהיל: אסור לנו לעקור עץ זית ולנטוע במקומו משהו.

יוסף סוהיל: אני גם כן חבר מועצת הזית.

יוסף סוהיל: אני נלחמתי – אני מדבר בשם 15,000 בעלי דונם זיתים בראמה שהם 8,000 אנשים.

יוסף סוהיל: אנחנו מאוד מבקשים להשאיר אותנו עם החבר'ה שלנו היהודים, שאנחנו כתף בכתף עובדים יחד.

יוסף סוהיל: כבוד השר עשה מכרז לפני שנה וחצי, אחרי שנפטר המנכ"ל ז"ל.

יוסף סוהיל: עשה מכרז לפני שנה וחצי והיו במכרז 30 אנשים.

יוסף סוהיל: אני רוצה להגיד לך משהו שמה-30 אנשים אתם בחרתם מישהו שיהיה מנכ"ל.

יוסף סוהיל: זה כבר שנה וחצי המנכ"ל הזה לא קיבל אישור ואנחנו כמו עדר בלי רועה.

יוסף סוהיל: אנחנו גיבשנו בכל המקומות, יהודים וערבים, שנהיה מועצה אחת.

יוסף סוהיל: המועצה הזאת מאוד מתאימה איפה שהיא נמצאת וזה קשה מאוד לנו ואתם הורסים את כל ענף הזית, אני אומר לכם.

יוסף סוהיל: אנחנו נעקור את כל העצים האלה.

רן בן נון: אני חקלאי מעמק המעיינות.

רן בן נון: הזכירו פה מגדלים גדולים אז בעמק שלנו, עמק בית שאן יש קרוב ל- 6,000 דונם זיתים.

רן בן נון: אני חייב לציין שאנחנו בהידברות גם עם חקלאים גדולים אחרים וגם עם המועצה.

רן בן נון: המהלך הזה הוא נדרש, הוא הכרחי.

רן בן נון: האתגרים של הענף היום שונים במהות מהאתגרים שהיו בתקופות הקודמות.

רן בן נון: אין שום דבר נגד והכול בעד.

רן בן נון: האתגרים הם שונים לגמרי.

רן בן נון: השר אמר את זה קודם.

רן בן נון: המצב של השוק, הייצור שלנו – המגדלים שאני מדבר בשמם הולכים בתוך שנתיים שלוש לייצר 3,000 טון שמן.

רן בן נון: זה כמעט שליש מהיצור הארצי וזה שינוי מהותי.

רן בן נון: הענף הזה עובר שינוי, האתגרים הם אחרים לגמרי.

רן בן נון: היכולת של המועצה שיושבת – איפה שהיא יושבת היא על-הכיפאק.

רן בן נון: היכולת שלה לטפל בהם מול השוק, מול הרשתות, מול היבוא, מול המו"פ הם הרבה יותר קטנים מאשר להיות חלק ממועצה גדולה.

רן בן נון: זה רק יקדם את הענף, זה יקדם אותנו, זה יקדם את כולם.

רן בן נון: אין פה שום דבר שהוא נגד.

רן בן נון: כמה שיותר מהר יותר טוב, אנחנו מפסידים זמן.

צבי אלון: אני מנהל היום את מועצת הצמחים, אותו גוף שאוחד לשלושה ענפים: פירות הדרים וירקות.

צבי אלון: אני רוצה להעיר שני דברים.

צבי אלון: כבר אז, כשאיחדו את המועצות, יש סעיף הסמכה לצרף את הגורם הזה ולכן זאת לא איזו מזימה שהתפתחה פתאום.

יוסי ישי: אני רק אתקן אותך.

יוסי ישי: ענף זיתי המאכל הוא כבר בפנים.

צבי אלון: זה מה שרציתי לומר, בעיקר להערות שלכם חברי הכנסת ויש לי את כל הכבוד למגדלים.

צבי אלון: הייחודיות היא אמיתית, חבר הכנסת שי, ולכן ההצעה שקיימת כיום על השולחן – לא מכניסים את הענף הזה כאיזה סרח עודף בענף הפירות אפילו, אלא מכניסים אותם כענף עצמאי נפרד, ענף הזיתים לשמן ולמאכל ומאחדים אותם עם ענף הזית שנמצא היום בתוך הפירות.

צבי אלון: זאת אומרת, מכירים בזה שזה משהו מיוחד, גם בגלל המגוון הזה שזה בעל ושלחין וגם בגלל הייחודיות.

צבי אלון: זה יהיה ענף נפרד ולא חלק מהמטעים.

יצחק וקנין: ההבהרה שלך מאוד חשובה.

יצחק וקנין: תודה, מי מקריא את התקנות.

אורי נוסבאום: מקריא את צו מועצת הצמחים:

יצחק וקנין: יש הערות?

אתי בנדלר: לי יש שאלה.

אתי בנדלר: בסעיף 5א' לצו מקימים את הקרן המיוחדת ובסעיף קטן ב' שלו נאמר שחובות והתחייבויות מועצת הזיתים ימומנו מהקרן המיוחדת.

אתי בנדלר: מה קורה אם יש חובות העולות על הסכום שייווצר בקרן המיוחדת?

אורי נוסבאום: לצורך זה גובש הסכם עם אגף תקציבים מול מועצת הצמחים ויחד עם משרד החקלאות, להעמיד תקציב לעניין של כיסוי החובות.

אורי נוסבאום: שלחנו את נוסח הסיכום שמוסכם גם על החשב הכללי וגם על אגף תקציבים.

אורי נוסבאום: הסיכום הוא שבכפוף לאישור ועדת הכלכלה למהלך, מייד לאחר האישור ייחתם ההסכם.

אתי בנדלר: עברתי על ההסכם, אני מוכרחה לומר שאכן אתם מעמידים שם סכומים נוספים, אבל גם כאן יש תקרה לסכומים.

יוסי ישי: אבל יש גם סעיף שמאפשר הרחבה במידת הצורך.

יוסי ישי: אני מפנה לסעיף 14ד' יש סעיף שמאפשר.

יוסי ישי: מעבר לסכומים שכבר נקובים בהסכם, כתוב בסעיף 14ד: "במידה ומשרד החקלאות יסבור כי קיים אינטרס ציבורי לסייע לענף זיתי השמן לפירעון חובות כאמור בסעיף ג', ישקול משרד החקלאות לסייע בכיסוי החובות.

יוסי ישי: היקפו ותנאיו של הסיוע יתואמו עם אגף תקציבים במשרד האוצר.

יוסי ישי: " זאת אומרת, למרות שנקבנו המספרים.

יוסי ישי: הרי מה המטרה כאן?

יוסי ישי: מאחר והחוק העיקרי קובע שההתחייבויות של ענף הזיתים, החל מביטול מועצת הזיתים, הופכים להיות התחייבויות של מועצת הצמחים, וכדי לא לגרום לכך שענפים אחרים יישאו בגירעון, משרד החקלאות לקח על עצמו את הגירעון ונקב בסכום והותיר פה סעיף נוסף, שהיה והערכנו את הגירעון בהערכת חסר, אנחנו נשקול להשלים.

יוסי ישי: זה רק מראה כמה שאנחנו באמת רוצים לתמוך בענף הזה.

יצחק וקנין: אנחנו נעבור להצבעה.

לאה ורון: חבר הכנסת דניאל בן סימון מצביע במקום חבר הכנסת עמיר פרץ.

לאה ורון: חבר הכנסת זאב אלקין מצביע במקום חבר הכנסת כרמל שאמה.

יצחק וקנין: רבותיי, מי בעד אישור הצו?

יצחק וקנין: הצבעה בעד – 8 נגד – 2 נמנעים אין

יצחק וקנין: אם כן, רבותיי, הצו אושר.

יצחק וקנין: אנחנו נעבור לתקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התש"ע-2010.

יצחק וקנין: תתחיל בבקשה להקריא.

אורי נוסבאום: מקריא את התקנות:

יצחק וקנין: יש הערות עד כאן?

אתי בנדלר: אני מבינה שעורך דין ניר ימין שוחח איתך על-כך שבפסקה 1, במקום "המגדלים חברי הוועדה הענפית יהיו מקרב" שייאמר "ייבחרו" כדי שיובהר שאכן יהיו בחירות.

אורי נוסבאום: אין בעיה, זאת הכוונה וזאת המשמעות.

יצחק וקנין: אתם מסכימים לשינוי.

אתי בנדלר: שנית, אני מבקשת שתצהיר לפרוטוקול מתי אמורות להיות הבחירות.

אורי נוסבאום: הבחירות אמורות להיות בסוף 2011.

אתי בנדלר: הבחירות לכל המועצה או לכל הענפים?

שלום שמחון: נכון לעכשיו, ההנהלה הזמנית תמשיך.

אתי בנדלר: כיוון שתקנה 2 לא קובעת כמה זמן יימשך מינוי הוועדה הענפית הזמנית, צריך לדעת מתי יהיו הבחירות.

אורי נוסבאום: אני אסביר.

אורי נוסבאום: בהתאם לסעיף 4ה' לחוק, תקופת הכהונה של חברי המועצה היא 4 שנים.

אורי נוסבאום: בהתאם לתקנה 2ד לתקנות, תקופת הכהונה של חברי הוועדה הענפית היא גם 4 שנים.

אורי נוסבאום: חברי מועצת הצמחים מונו באוקטובר 2007 וחברי הוועדות הענפיות מונו בדצמבר 2007.

אורי נוסבאום: הבחירות הן מהלך אחד גם למועצה וגם לוועדה הענפית וזה יהיה בסוף 2011.

יצחק וקנין: תמשיך בהקראה.

אורי נוסבאום: מקריא:

יצחק וקנין: יש הערות?

יצחק וקנין: אין הערות.

יצחק וקנין: אם כן, נצביע גם על התקנות בהתאם לשינוי שהציעה היועצת המשפטית של הוועדה.

יצחק וקנין: מי בעד התקנות, כולל התיקונים?

יצחק וקנין: הצבעה בעד – 6 נגד – אין נמנעים אין

יצחק וקנין: אם כן, רבותיי, התקנות אושרו.

יצחק וקנין: הישיבה נעולה.